ธปท.ยันขาย SCIB จบต้นปีหน้า
โพสต์ทูเดย์ &#8211; ธปท.ชี้ขายหุ้นธนาคารนครหลวงไทยเสร็จสิ้น มี.ค.53 เผยมีนักลงทุนไทยและต่างชาติสนใจเสนอตัวหลายราย คาดดันราคาหุ้นสูงกว่ามูลค่าบัญชี 1.5 เท่า
15 ธ.ค. 2552

โพสต์ทูเดย์ – ธปท.ชี้ขายหุ้นธนาคารนครหลวงไทยเสร็จสิ้น มี.ค.53 เผยมีนักลงทุนไทยและต่างชาติสนใจเสนอตัวหลายราย คาดดันราคาหุ้นสูงกว่ามูลค่าบัญชี 1.5 เท่า
นางทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนฟื้นฟูและพัฒนาระบบสถาบันการเงิน เปิดเผยว่า กระบวนการขายหุ้นธนาคารนครหลวงไทย (SCIB) ที่กองทุนฟื้นฟูฯถืออยู่ในสัดส่วน 47.58% หรือประมาณ1,005 ล้านหุ้น น่าจะแล้วเสร็จภายใน มี.ค. ปีหน้านี้ โดยขณะนี้ที่ปรึกษาการเงิน(FA)ได้ส่งรายชื่อผู้ผ่านการพิจารณาคุณสมบัติที่จะเข้าซื้อหุ้นธนาคารในรอบแรกแล้วหลายราย มีทั้งนักลงทุนไทยและต่างชาติ
สำหรับขั้นตอนหลังจากนี้ คือ นักลงทุนที่ผ่านคุณสมบัติจะได้ไปทำการตรวจสอบทรัพย์สิน(Due Diligence) และเมื่อทำ Due Diligence เสร็จจะสามารถเสนอราคาและแผนการทำธุรกิจกลับมาให้กองทุนฟื้นฟูฯพิจารณาได้ภายในเดือน ม.ค.ปีหน้านี้ ทำให้กระบวนการทั้งหมดน่าจะทำได้แล้วเสร็จตามกรอบเวลาที่กำหนด 
"การขายหุ้นออกน่าจะช่วยเรื่องข้อจำกัดด้านกฎหมาย ธปท.มาตรา 9 ที่แม้ธนาคารอยากเพิ่มทุนก็เพิ่มทุนไม่ได้ แต่ถึงไม่เสร็จตามเป้าหมายก็ไม่น่าจะกระทบต่อฐานะและการขยายธุรกิจของธนาคาร” นางทองอุไรกล่าว  
ก่อนหน้านี้ ผู้บริหารธนาคารนครหวงไทย ระบุว่า หากการขายหุ้นทำได้ล่าช้า กองทุนฟื้นฟูฯซึ่งเป็นผู้ถือหุ้นใหญ่ไม่เพิ่มทุนให้ ธนาคารอาจมีข้อจำกัดในเรื่องทุนที่อาจจะไม่เพียงพอรองรับการขยายสินเชื่อในระยะต่อไป เนื่องจากระดับเงินกองทุนที่มีในปัจจุบันน่าจะรองรับการขยายธุรกิจได้เพียง 1 ปี เท่านั้น 
อย่างไรก็ตาม นักลงทุนที่สนใจซื้อหุ้นธนาคารนครหลวงไทย เช่น กลุ่มทุนธนชาต ที่ไล่ซื้อหุ้นผ่านบริษัทในเครือและบริษัทตัวแทนไว้แล้วประมาณ 17% ธนาคารไอซีบีซีจากประเทศจีน กลุ่มธนาคารเอชเอสบีซี  กลุ่ม May Bank Group ซึ่งเป็นธนาคารอันดับ 1 จากประเทศมาเลเซีย เป็นต้น ทำให้คาดกันว่าราคาขายหุ้นน่าจะสูงกว่ามูลค่าบัญชีประมาณ 1.5 เท่า หรือตกประมาณหุ้นละ 25-28 บาท